میللی ساوونما ناظیری فیکری ایشیق سوریه-ده الباب-ین داعش-دن تمیزلنمه‌سی عملیاتینی بؤیوک قهرمان‌لیقلا باشا چات‌دیران تورکیه سلاح‌لی گوجلرینین (TSK) بوتون عنصورلارینا تشککور ائتدی.
فیکری ایشیق کوجالی شهرینده تشکیل ائدیلن تدبیرده ائتدیگی چیخیشدا دئدی کی، تورکیه-نی بؤلمه‌یه جهد گؤسترن قوه‌لره قارشی جدی موباریزه آپاریلیر. حال-حاضردا تورکیه‌نین تقریباً 35 ایللیک ترورلا موباریزه تاریخینده پ.کا.کا-یا ان آغیر ضربه‌لر ائندیریلیر. قیش شرط‌لری‌نین حؤکم سوردوگو، 2 متره یاخین قاردا دا گوونلیک گوجلریمیز عملیات‌لارینی فاصله سیز داوام ائتدیریر.
"بیر طرفده بؤلگه‌ده بعضی‌لرینه خیدمت ائدن قوه‌لره قارشی جدی ترور موباریزه‌سی آپاریلیر. دیگر طرفده ایسه اؤلکه‌میزدن کناردا دا اولسا بیزه یونلن ترورو یوخ ائتمک مقصدی ایله سرحددن کناردا عملیات‌لار حیاتا کئچیریلیر. 24 آوقوستدا باشلادیلان فرات قالخانی عملیاتی بو قرارلی لیغین سوموت گؤستریجی‌سی‌دیر" دئیه ساوونما ناظیری وورغولادی.
الباب عملیاتی‌نین تاماملاندیغینی قئید ائدن ناظیر بیلدیردی کی، تورکیه سلاح‌لی قوه‌لری‌نین دستکی ایله آزاد سوریا اوردوسو الباب‌-دان داعش-ی تامامیله تمیزله‌دی.
جرابلس ، راعی و دابیکین ده داعش-دن تمیزلندیگینی، بورا‌لارین گوونلی بؤلگه‌یه چوریلدیگینی خاطیرلا‌دان ناظیر: ایندی ده داعش-دن تمیزلنن بؤلگه‌لرده او بؤلگه اها‌لی‌سی‌نین گوونله یاشایا بیلمه‌سی اوچون واجیب اولان فعالیت‌لر داوام ائتدیریلدیگینی بیلدیردی.
"الباب عملیاتینی بؤیوک قهرمان‌لیقلا تاماملایان تورک سلاح‌لی گوجلرینین بوتون عنصورلرینه میللتیمیز آدین‌دان تشککور ائدیرم. چوخ بؤیوک قهرمان‌لیق‌لار گؤستردی‌لر. جدی فداکارلیق‌لار ائتدی‌لر و بو بؤلگه‌نی داعش کیمی ایندیدک دونیانین گؤردوگو ان قان‌لی ترور تشکیلاتلاریندان‌ بیرینی تمیزله‌دیلر" دئیه میللی ساوونما ناظیری فیکری ایشیق دیله گتیردی.
